Vierde verdagte vas ná moord op PE-manPetrus Scholtz. Foto: Verskaf ŉ Vierde verdagte is in hegtenis geneem in verband met die moord op die 70-jarige Petrus Scholtz van Port Elizabeth. Kol. Priscilla Naidu, woordvoerder van die polisie, het gesê ŉ 24-jarige man is Donderdagaand in Noordeinde in hegtenis geneem. Hy sal vandag saam met die ander verdagtes, Christine Russouw (55) en haar twee volwasse kinders, in die landdroshof in Port Elizabeth verskyn. Maroela Media het vroeër berig Scholtz se liggaam is op 19 Julie tussen bosse langs ŉ pad in Fairview gevind. Russouw, haar dogter Chantal Russouw (34) en seun Wayne Russouw (31) is die volgende dag in Woltemadestraat in Kabegapark in hegtenis geneem in verband met die moord. Christine Russouw (Foto: Facebook) Die ma en haar twee kinders het tydens hul eerste hofverskyning skuld ontken op alle aanklagte teen hulle waarna die saak tot 30 Julie uitgestel is. Die polisie het ook reeds die meeste van Scholtz se gesteelde besittings teruggekry, insluitend sy gereedskap en blou Isuzu-dubbelkajuit-bakkie. Die bakkie is glo aan ŉ persoon in Noordeinde verkoop en die polisie het vroeër daarop beslag gelê. Scholtz, wat vir ŉ elektriese firma gewerk het, is op 17 Julie met die werksbakkie by sy werk weg huis toe. Hy is die aand weer by sy huis weg om ŉ kliënt in Kabegapark te besoek. Hy is daarna nie weer gesien nie. Volgens die polisie het hy in sy vrye tyd elektriese herstelwerk gedoen. Sy liggaam is deur ŉ verbyganger wat op pad was werk toe, tussen bosse langs ŉ grondpad opgemerk. Scholtz se hande en voete was met ŉ nylontou vasgebind en sy kop was met kleefplastiek bedek. Die polisie het ook vroeër gesê Scholtz was “gewelddadig aangerand”, hoewel die presiese oorsaak van sy dood nog nie bekendgemaak is nie. Die motief en omstandighede rakende Scholtz se moord moet nog vasgestel word. Lees alle vorige berigte oor Petrus Scholtz op Maroela Media.